KIRJALLINEN KYSYMYS E-2118/00

esittäjä(t): Giovanni Procacci (ELDR) komissiolle

(30. kesäkuuta 2000)

Aihe: Komission kanne n:o 94/4855 niitä rajoituksia vastaan, joita Ranskassa on asetettu Evin-lain nojalla ulkomailla järjestettyjen urheilutapahtumien lähettämiselle

Näyttää siltä, että komissio aikoo vihdoinkin puuttua voimallisesti ns. Evin-lakiin perustuvaan, muissa maissa järjestettyjen urheilutapahtumien syrjintään Ranskan televisiossa. Syrjintä on kohdistunut tapahtumiin, joiden yhteydessä on esillä alkoholijuomien mainoksia.

Euroopan viinintuottajat ovat jatkuvasti seuranneet huolestuneina Ranskan viranomaisten toimintaa, joka on vahingoittanut erityisesti viinialaa. Ranskalaisten alkuperämerkinnällä varustettujen viinien ja Bordeaux-viinien tuottajat ovat tehneet asiasta valituksen komissiolle.

Nykytilanne ei takaa oikeusturvaa ja on selvästi vastoin palvelujen vapaata liikkuvuutta sisämarkkinoilla, mikä tuodaan esiin jo komission Ranskalle vuonna 1996 lähettämässä perustellussa lausunnossa. Jo se, että kansainväliset tapahtumat, jotka voidaan lähettää huolimatta alkoholijuomien mainonnasta, on luokiteltu erikseen ns. menettelysääntöjen yhteydessä, osoittaa, että Ranskan viranomaisten toimenpide on kohtuuton, etenkin kun nämä kansainväliset tapahtumat kuuluvat tärkeimpiin ja seuratuimpiin urheilutapahtumiin (Euroopan-mestaruuskisat ja jalkapallon maailmanmestaruuskisat yms.).

Komission jäsen Bolkestein ja Ranskan kulttuuriministeri Catherine Tasca allekirjoittivat 7. kesäkuuta Pariisissa sopimuksen, jolla on tarkoitus varmistaa, että oikeusturvan periaatetta, siten kuin EY:n tuomioistuin on sen vahvistanut, ja muita perustamissopimuksessa määriteltyjä perusperiaatteita sekä palvelujen vapaan liikkuvuuden periaatetta noudatetaan.

Haluaisin tietää:

- mikä on Ranskan kulttuuriministerin kanssa tehdyn sopimuksen sisältö ja

- millä tavoin tällainen sopimus noudattaa palvelujen vapaan liikkuvuuden periaatetta ja oikeusturvan periaatetta, koska menettelysäännöillä ei voida määrätä poikkeuksesta rikoslakiin, jonka piiriin Evin-lakikin kuuluu?

Frederik Bolkesteinin komission puolesta antama yhteinen vastaus kirjallisiin kysymyksiin E-2118/00, E-2197/00 ja P-2210/00

(28. heinäkuuta 2000)

Komissio toistaa, että se tutkii tätä tapausta hyvin huolellisesti ei ainoastaan siksi, että tapaus on aiheuttanut suurta huolestumista parlamentissa, mutta myös siksi, että komissio haluaa varmistaa, että sisämarkkinoiden sääntöjä noudatetaan.

Komission tärkeimpänä tavoitteena tässä asiassa on varmistaa, että Evin-lain soveltaminen on sopusoinnussa EY:n perustamissopimuksen 49 artiklan (entisen 59 artiklan) kanssa eli että kansanterveyden suojelemisen oikeutetun tavoitteen, jota komissio täysin tukee, ja palvelujen tarjoamisen vapauden välillä vallitsee tasapaino, suhteellisuus. Komission näkemys on, että vuoden 1995 menettelysäännöt voivat periaatteessa olla riittävä keino varmistaa, että suhteellisuuden vaatimus täytetään. Komissio on kuitenkin sitä mieltä, että jotta menettelysäännöt voisivat täyttää suhteellisuuden vaatimuksen, Ranskan viranomaisten on edelleen parannettava sääntöjä yhteistyössä asianosaisten tahojen kanssa, jotta sääntöjen käyttö voidaan rajoittaa tarkoin määriteltyihin ja rajattuun määrään tapauksia ja jotta voidaan varmistaa, että säännöt tuovat asianosaisille tahoille paremman oikeusvarmuuden ja ennustettavuuden.

Sisämarkkinoista vastaava komission jäsen ja Ranskan kulttuuri- ja viestintäministeri keskustelivat rakentavasti ja myönteisessä hengessä Pariisissa 7. kesäkuuta 2000 niistä toimista, joihin Ranskan viranomaisten on ryhdyttävä näiden edellytysten täyttämiseksi. Ensimmäiseksi Ranskan viranomaisten kuulevat asianosaisia tahoja, myös mainostajia ja urheiluliittoja, menettelysääntöjen sisällöstä ja vaikutuksista. Kun tarvittavat toimet on toteutettu ja komissio tekee lopullisen päätöksen tässä asiassa, komissio tiedottaa tietenkin mielellään arvoisille parlamentin jäsenille asiasta.